
Két inváziós növényfaj allelopátiás hatásának vizsgálata az őshonos fedélrozsnokra (Bromus tectorum) rhizotron rendszerben

A zavart homokgyepek természetes regenerációját gyakran akadályozzák inváziós
növényfajok, amelyek az őshonos növények kiszorításával tartósan befolyásolhatják a helyi
ökoszisztéma egyensúlyát. Az inváziós növények a zavart élőhelyeket könnyen kolonizálják,
különösen a Pannon nyílt homokgyepek esetében, ahol a talajbolygatás másodlagos gyepek
kialakulásához vezet, elősegítve ezzel a közönséges selyemkóró (Asclepias syriaca) és a
kétszínű kokárdavirág (Gaillardia pulchella) megtelepedését és elterjedését. Az ilyen élőhelyek
egyik domináns őshonos fűfaja a fedélrozsnok (Bromus tectorum), amely az északi féltekén
őshonos, szárazságtűrő egyéves növény, és többek között Európa, Ázsia és Észak-Amerika
száraz gyepeiben gyakori. Gyors növekedése és korai csírázása révén jelentős szerepet játszik
a talajerózió mérséklésében és a talajban található tápanyagok kihasználásában, de érzékeny az
inváziós fajokkal való interakciókra, így az allelopátiás hatásokra is. Kutatásunk célja az volt,
hogy feltárjuk, hogyan befolyásolja a közönséges selyemkóró és a kétszínű kokárdavirág
allelopátiás hatása a fedélrozsnok növekedését, ha külön-külön és kombinációban vannak jelen.
A kísérlet során mindkét inváziós növény levélőrleményét különböző koncentrációban (0,5%,
5%) adtuk általános virágföldhöz: külön-külön, valamint egyenlő arányban (1:1) keverve is.
A talajkeveréket rhizotronokba töltöttük, melyekbe egy-egy fedélrozsnok tesztnövényt
ültettünk. A két hétig tartó vizsgálat után megmértük a tesztnövény hajtás- és gyökérhosszát,
hajtástömegét, hajtásszámát és mellékgyökéreit is megszámoltuk. Az eredmények azt mutatták,
hogy az A. syriaca közvetlenebb, erősebb hatást gyakorolt a fedélrozsnokra, míg a G. pulchella
inkább közvetett módon és koncentrációfüggően befolyásolta a növekedést. Ezek az
eredmények arra utalnak, hogy mindkét inváziós faj hatással lehet a zavart homokgyepek
regenerációs folyamataira és a tápanyag-elérhetőségre, így ezen fajok kezelése és ökológiai
hatásaik további vizsgálata elengedhetetlen a természetes élőhelyek zavartalan
regenerációjához.



